
          București, 30 august 2021                                 






                     Pl-x 387/2015
    Către,

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra Propunerii legislative privind completarea Art.3 din Legea partidelor politice nr.14/2003, trimisă Comisiei juridice, de disciplină şi imunități cu adresa nr. Pl-x 387 din 04.05.2015, înregistrată cu nr.4c-13/601/11.08.2021.

În raport cu obiectul şi conţinutul său, iniţiativa legislativă face parte din categoria legilor organice.
                                    PREŞEDINTE
 Mihai-Alexandru Badea

 RAPORT
 asupra
Propunerii legislative privind completarea Art.3 din Legea partidelor politice nr.14/2003
În conformitate cu prevederile art.95 din Regulamentul Camerei Deputaților, republicat, Comisia juridică, de disciplină și imunități a fost sesizată spre dezbatere, în fond, cu Propunerea legislativă privind completarea Art.3 din Legea partidelor politice nr.14/2003, trimisă Comisiei juridice, de disciplină şi imunităţi cu adresa nr. Pl-x  387 din 04.05.2015, înregistrată cu nr. 4c-13/601/11.08.2021.
Senatul, în calitate de primă Cameră sesizată a respins inițiativa legislativă în şedinţa din ziua de 28 aprilie 2015.

În ziua de 4 mai 2015 propunerea legislativă a fost înregistrată la Camera Deputaților pentru dezbatere și a fost trimisă pentru raport la Comisia comună a Camerei Deputaților și Senatului pentru elaborarea propunerilor legislative privind legile electorale, propunerilor legislative privind modificarea Legii partidelor politice și a Legii privind finanțarea partidelor politice și a campaniilor electorale. Întrucât această comisie specială și-a încetat activitatea, Biroul permanent al Camerei Deputaților a hotărât sesizarea Comisiei juridice, de disciplină și imunități pentru dezbaterea în fond a Propunerii legislative privind completarea Art.3 din Legea partidelor politice nr.14/2003.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.2 din Regulamentul Camerei Deputaților, republicat.

Propunerea legislativă are ca obiect de reglementare completarea art.3 din Legea partidelor politice nr.14/2003, republicată, în sensul interzicerii utilizării de către partidele politice în campaniile electorale sau în materialele promoționale ale acestora, a simbolurilor religioase și a mesajelor electorale cu caracter religios.
Consiliul Legislativ a avizat favorabil iniţiativa legislativă, cu o recomandare, conform adresei cu nr.1380 din 17 decembrie 2014.

Guvernul României nu susține adoptarea propunerii legislative, conform punctelor de vedere transmise prin adresele cu nr.8575/DRP/05.10.2015, nr.1908/DRP/01.03.2016, nr.479/DRP/03.02.2017, nr.472/DRP/21.01.2020.
În conformitate cu prevederile art. 62 și 131 alin.(1) din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat inițiativa legislativă în ședința desfășurată în sistem mixt, din ziua de 26 august 2021.
La şedinţa Comisiei juridice, de disciplină şi imunităţi deputaţii au fost prezenţi conform listei de prezenţă.

În urma dezbaterilor, membrii Comisiei juridice, de disciplină și imunități au hotărât, cu unanimitate de voturi, să propună plenului Camerei Deputaților un raport de respingere a Propunerii legislative privind completarea Art.3 din Legea partidelor politice nr.14/2003, întrucât “inițiativa legislativă a rămas fără obiect după aprobarea Legii nr.114/2015, prin care s-a adăugat o interdicție similară cu cele propuse în Legea nr.14/2003.”.
În raport cu obiectul şi conţinutul reglementării, iniţiativa legislativă face parte din categoria legilor organice.
     
 PREŞEDINTE,                  
                      SECRETAR,
             Mihai-Alexandru Badea

              László-Zsolt Ladányi
Consilier parlamentar, 

Andreea Sârbu

